鴻門讌同皋羽作
作者：方鳳
朝代：宋

paragraphs: 項王重瞳氣蓋世，叱咤喑啞萬夫廢。
交割河山杯酒中，弱肉眈眈恣虎視。
帳列爪士吞鯨鼉，神鋒技擊光蕩摩。
中有一人亦拔劍，是楚是漢舞婆娑。
須臾壯夫擁盾入，怒目而語眥盡裂。
項王喣嫗無一言，楚國孤臣淚流血。
玉玦何勞再三舉，拂衣竟作彭城死。
沐猴而冠何足云，君看五采成龍文。